ส่วนที่ 1

ส่วนที่ 1

ข้อมูลสรุป (Executive Summary)

บริษัท ไทยง้วนเมทัล จำกัด (มหาชน) (“บริษัท”) ก่อตั้งเมื่อวันที่ 17 เมษายน 2534
ก่อตั้งโดยกลุ่มนางสาว รัตนา จิระพงษ์ตระกูล ปัจจุบันที่ตังสำนักงานใหญ่และโรงงานอยู่ที่ เลขที่ 7
/ 4 , 7 / 6 หมู่1 ถนนเอกชัย ตำบลแคราย อำเภอกระทุ่มแบน จังหวัดสมุทรสาคร

บริษัทดำเนินธุรกิจเป็นผู้ให้บริการจัดหา
แปรรูปและจำหน่ายผลิตภัณฑ์เหล็กที่มีความหลากหลายของผลิตภัณฑ์มากที่สุดแห่งหนึ่งในประเทศ
โดยบริษัทจะพิจารณาจากความต้องการของผู้บริโภคเป็นหลักแล้วจัดรูปแบบของสินค้าให้ตรงตามความต้องการ
พร้อมทั้งจัดส่งสินค้าให้กับผู้บริโภค ตามสถานที่และเวลาที่กำหนด
โดยผ่านกระบวนการบริหารจัดการที่ครบวงจร เพื่อให้ผู้บริโภคได้รับมูลค่าเพิ่ม (Value Added)
จากบริการของบริษัทที่ให้แก่ผู้บริโภคทั้งทางด้านคุณภาพ ความหลากหลาย
ความสะดวกในการสั่งซื้อและจัดส่ง และการตอบสนองอย่างมืออาชีพ
ทั้งนี้ผลิตภัณฑ์ของบริษัทมีทั้งที่บริษัทจัดซื้อมาจากผู้ผลิตโดยตรงแล้วจำหน่ายให้ลูกค้า
และผลิตภัณฑ์ที่บริษัทจัดซื้อวัตถุดิบจากผู้ผลิตและนำมาผ่านกระบวนการแปรรูปก่อนจำหน่ายให้ลูกค้า

โดยลูกค้าจะนำผลิตภัณฑ์เหล็กทั้งเหล็กม้วน เหล็กแผ่นและเหล็กแบนที่ซื้อจากบริษัท
เป็นวัตถุดิบในกระบวนการผลิตในอุตสาหกรรมต่อเนื่องต่างๆ ได้แก่ อุตสาหกรรมก่อสร้าง
อุตสาหกรรมเครื่องจักรการเกษตร และอุตสาหกรรมอื่น ๆ

ผลิตภัณฑ์ของบริษัท ประกอบด้วย

  - การให้บริการจัดหาผลิตภัณฑ์

บริษัทให้บริการจัดหาผลิตภัณฑ์เหล็ก ได้แก่ เหล็กแผ่นรีดร้อนชนิดม้วน เหล็กแผ่น
เหล็กรูปพรรณประเภทขึ้นรูปร้อน ซึ่งสามารถแบ่งออกเป็น เหล็กเอชบีม เหล็กไอบีม
เหล็กไวร์แฟรงค์ เหล็กเส้น เหล็กรางรีด เหล็กฉากรีด เหล็กแบนรีด และเหล็กสี่เหลี่ยมตัน
รวมทั้งเหล็กรูปพรรณขึ้นรูปเย็นซึ่งสามารถแบ่งออกเป็น ท่อเหล็ก เหล็กรางพับ เหล็กฉากพับ
เหล็กโครงสร้างรูปตัวซี นอกจากนี้บริษัทยังให้บริการจัดหาเหล็กชนิดอื่นๆ เช่น ท่อประปา แผ่นซิงค์
เป็นต้น

  - การแปรรูปผลิตภัณฑ์เหล็ก

บริษัทนำเหล็กแผ่นรีดร้อนชนิดม้วนมาแปรรูปเป็นผลิตภัณฑ์เหล็กประเภทต่างๆ ได้แก่ เหล็กม้วนสลิต
เหล็กแผ่น เหล็กแบน เหล็กฉากพับ เหล็กรางพับ ท่อเหล็ก และเหล็กโครงสร้างรูปตัวซี
รวมทั้งบริษัทยังเป็นศูนย์บริการเหล็กครบวงจร ซึ่งให้บริการตัดเหล็กแผ่น (Plate)
ซอยหน้าเหล็กม้วนแถบเล็ก (Slitting Coil) ตามขนาดที่ลูกค้าต้องการ

ทั้งนี้ บริษัทมีสัดส่วนรายได้จากการให้บริการจัดหาผลิตภัณฑ์คิดเป็นร้อยละ 76.13 และร้อยละ
73.62 ของรายได้รวมในปี 2549 และ ปี 2550 ตามลำดับ
และบริษัทมีรายได้จากการแปรรูปผลิตภัณฑ์เหล็กคิดเป็นร้อยละ 23.79และร้อยละ 23.13
ของรายได้รวมในปี 2549 และ ปี 2550 ตามลำดับ

ปัจจุบันบริษัท มีโรงงานจำนวน 1 แห่ง มีกำลังการผลิตรวมเท่ากับ 113,500 ตันต่อปี โดยตั้งอยู่ที่
7/4, 7/6 หมู่ 1 ถนนเอกชัย ตำบลแคราย อำเภอกระทุ่มแบน จังหวัดสมุทรสาคร 74110 ในปี
2549 และ ปี 2550 บริษัทใช้กำลังการผลิตเฉลี่ยร้อยละ 64.05 และร้อยละ 79
ของกำลังการผลิตรวม ตามลำดับ (รายละเอียดในส่วนที่ 2 ข้อ 3
การประกอบธุรกิจของแต่ละสายผลิตภัณฑ์)

บริษัทเป็นผู้จัดจำหน่ายผลิตภัณฑ์เหล็กที่ให้บริการลูกค้าได้อย่างครบวงจร โดยใช้นโยบาย One Stop
Service คือ บริษัทจะเป็นผู้จัดจำหน่ายที่มีผลิตภัณฑ์หลากหลายครบถ้วน
เพื่อให้ลูกค้าสามารถประหยัดต้นทุนค่าใช้จ่าย และต้นทุนทางเวลา
เนื่องจากลูกค้าสามารถสั่งซื้อผลิตภัณฑ์เหล็กทุกประเภทตามความต้องการได้ในราคาที่พอใจจากบริษัท
ทั้งนี้ในอนาคตหากมีผลิตภัณฑ์เหล็กชนิดใหม่มาจำหน่ายในท้องตลาด
และลูกค้าของบริษัทมีความต้องการ บริษัทจะจัดซื้อผลิตภัณฑ์ดังกล่าวมาจำหน่ายเพื่อให้บริษัทยังคงเป็น
One Stop Service อย่างแท้จริง นอกจากนี้
บริษัทยังให้ความสำคัญกับขั้นตอนกระบวนการผลิตซึ่งเป็นหัวใจหลักในการที่จะได้สินค้าคุณภาพดีในต้นทุนต่ำ
ทำให้สินค้าส่วนใหญ่ของบริษัทได้รับมาตรฐานอุตสาหกรรม แต่อย่างไรก็ตาม
บริษัทยังมุ่งมั่นที่จะปรับปรุงระบบการทำงานและประสิทธิภาพในการผลิตอย่างต่อเนื่อง
โดยมีเป้าหมายที่จะพัฒนาให้ได้รับมาตรฐาน ISO 9001 ต่อไป
ปัจจุบันบริษัทอยู่ระหว่างการศึกษาข้อมูลสำหรับการยื่นขอมาตรฐาน ISO 9001 รวมทั้ง
บริษัทจะพิจารณาเพิ่มสายการผลิตผลิตภัณฑ์ที่มีศักยภาพเพื่อเป็นการเพิ่มความสามารถในการทำกำไรของบริษัท
ดังเช่น ในปัจจุบันบริษัทมีโครงการติดตั้งเครื่องจักรสำหรับการตัดแผ่นเหล็ก (รายละเอียดในข้อ 6
โครงการในอนาคต)

บริษัทจัดจำหน่ายสินค้าให้แก่ลูกค้าภายในประเทศทั้งหมด ซึ่งบริษัทแบ่งลูกค้าออกเป็น 3 กลุ่ม คือ
(1) ผู้ค้าส่งเหล็ก (2) ผู้ประกอบการในอุตสาหกรรมต่างๆ (3) ผู้รับเหมาก่อสร้าง และผู้บริโภค
ซึ่งมูลค่าการจำหน่ายคิดเป็นร้อยละ 52.63 ร้อยละ 38.26 และร้อยละ 9.11 ของรายได้รวมในปี
2550 ทั้งนี้บริษัทไม่มีการขายสินค้าให้แก่ลูกค้ารายหนึ่งรายใดในกลุ่มนี้เกินร้อยละ 10
ของรายได้รวมของบริษัท

อุตสาหกรรมเหล็กแผ่นรีดร้อนของไทยเป็นอุตสาหกรรมที่ผลิตเพื่อทดแทนการนำเข้า
และตอบสนองความต้องการผลิตภัณฑ์เหล็กขั้นปลายภายในประเทศเป็นหลัก ได้แก่ เหล็กเส้น
เหล็กลวด เหล็กโครงสร้างรูปพรรณ เหล็กแผ่นรีดร้อนและรีดเย็น
ซึ่งเป็นวัตถุดิบขั้นพื้นฐานของอุตสาหกรรมต่อเนื่องหลายประเภท เช่น อุตสาหกรรมก่อสร้าง
อุตสาหกรรมเครื่องจักรกลการเกษตร เป็นต้น
ซึ่งปัจจุบันอุตสาหกรรมก่อสร้างมีแนวโน้มชะลอตัวลงเล็กน้อย
จากปัญหาความขัดแย้งทางการเมืองซึ่งยังบั่นทอนความเชื่อมั่นในการลงทุนของภาคเอกชนไทยและต่างประเทศ
รวมทั้งความล่าช้าในการดำเนินโครงการลงทุนขนาดใหญ่ของภาครัฐ
แต่อุตสาหกรรมเครื่องจักรกลการเกษตรยังมีแนวโน้มขยายตัวต่อเนื่อง
เนื่องจากการขาดแคลนแรงงานในประเทศ
และประเทศเพื่อนบ้านแถบอินโดจีนมีความต้องการเครื่องจักรกลการเกษตรสูง

ด้านการแข่งขันของกลุ่มธุรกิจศูนย์บริการเหล็กนั้น
ผู้บริหารประเมินว่าปัจจุบันประเทศไทยมีผู้ประกอบธุรกิจศูนย์บริการที่มีกำลังการผลิตและมีศักยภาพในการแข่งขันในตลาดขนาดใหญ่จำนวน
2 ราย และขนาดกลางจำนวน 6 ราย
ซึ่งบริษัทเป็นหนึ่งในผู้ประกอบธุรกิจศูนย์บริการที่มีกำลังการผลิตขนาดกลาง
ดังนั้นการแข่งขันของกลุ่มผู้ผลิตขนาดใหญ่ และขนาดกลางจึงอยู่ในระดับปานกลาง สำหรับ
กลุ่มธุรกิจผู้ผลิตท่อเหล็กและเหล็กโครงสร้างรูปตัวซี ผู้บริหารประเมินว่า
ประเทศไทยมีผู้ผลิตท่อเหล็กและเหล็กโครงสร้างรูปตัวซีรายใหญ่ 9 ราย
ผู้ผลิตท่อเหล็กและเหล็กโครงสร้างรูปตัวซีขนาดกลาง 13 ราย
และผู้ผลิตท่อเหล็กและเหล็กโครงสร้างรูปตัวซีขนาดเล็กประมาณ 28 ราย
โดยบริษัทจัดเป็นผู้ผลิตท่อเหล็กและเหล็กโครงสร้างรูปตัวซีขนาดเล็ก
ผู้บริหารจึงประเมินว่าการแข่งขันในธุรกิจผู้ผลิตท่อเหล็กและเหล็กโครงสร้างรูปตัวซีค่อนข้างสูง

ปัจจัยความเสี่ยงที่อาจส่งผลกระทบต่อการดำเนินงานของบริษัท มีดังนี้

1.  ความเสี่ยงในการประกอบธุรกิจ

    1.  ความเสี่ยงจากการผันผวนของราคาวัตถุดิบ

ในปี 2550 บริษัทได้สั่งซื้อเหล็กแผ่นรีดร้อนชนิดม้วน ซึ่งเป็นวัตถุดิบหลักคิดเป็นร้อยละ 62.52
ของต้นทุนขายตามลำดับ ซึ่งบริษัทสั่งซื้อเหล็กแผ่นรีดร้อนชนิดม้วนทั้งหมดจากผู้ผลิตภายในประเทศ
ดังนั้นการเปลี่ยนแปลงของราคาเหล็กแผ่นรีดร้อนชนิดม้วนจะส่งผลกระทบต่อต้นทุน
และราคาขายผลิตภัณฑ์ของบริษัท อย่างไรก็ตาม
สำหรับสินค้าที่บริษัทให้บริการจัดหาผลิตภัณฑ์บริษัทจะสั่งซื้อสินค้าแต่ละครั้งตามคำสั่งซื้อของลูกค้า
และสำรองสินค้าบางประเภทที่เป็นที่นิยมของลูกค้า
ทำให้บริษัทสามารถใช้นโยบายต้นทุนบวกกำไรในการกำหนดราคาขายสินค้าของบริษัท กล่าวคือ
การนำต้นทุนวัตถุดิบ รวมค่าใช้จ่ายต่าง ๆ ที่เกิดขึ้นรวมกับกำไรมากำหนดราคาขาย
ทำให้บริษัทสามารถรักษาส่วนต่างของกำไรได้
เนื่องจากบริษัทจะทำการปรับราคาขายสินค้าเป็นระยะ ๆ ตามราคาวัตถุดิบที่มีการปรับราคา
อย่างไรก็ตาม หากราคาผลิตภัณฑ์เหล็กทรงตัวหรือมีแนวโน้มปรับเพิ่มขึ้น
บริษัทจะใช้นโยบายต้นทุนบวกกำไรในการกำหนดราคาขายสินค้าของบริษัททั้งสินค้าที่บริษัทให้บริการจัดหาผลิตภัณฑ์และสินค้าที่บริษัทเป็นผู้แปรรูป
โดยบริษัทจะนำต้นทุนวัตถุดิบ รวมค่าใช้จ่ายต่าง ๆ ที่เกิดขึ้น รวมกับกำไร มากำหนดราคาขาย
ซึ่งทำให้บริษัทสามารถรักษาส่วนต่างของกำไรได้ และบริษัทจะทำการปรับราคาขายสินค้าเป็นระยะ
ๆ ตามราคาวัตถุดิบที่มีการปรับราคา นอกจากนี้การปรับราคาแต่ละครั้งนั้น
บริษัทจะเทียบเคียงราคาขายสินค้าของบริษัทกับราคาตลาด ณ ขณะนั้น
และหากราคาผลิตภัณฑ์เหล็กมีแนวโน้มลดลง
บริษัทจะเร่งจำหน่ายสินค้าทั้งสินค้าที่บริษัทให้บริการจัดหาผลิตภัณฑ์และสินค้าที่บริษัทเป็นผู้แปรรูป
และหากลูกค้าต้องการสั่งสินค้าล่วงหน้า บริษัทจะเรียกเก็บเงินค่ามัดจำสินค้าบางส่วนจากลูกค้าทันที
และทำการสั่งซื้อจากผู้ผลิต
ทำให้บริษัทสามารถลดความเสี่ยงจากความผันผวนของราคาเหล็กแผ่นรีดร้อน

นอกจากนี้ บริษัทยังติดตามการเปลี่ยนแปลงของราคาวัตถุดิบอย่างใกล้ชิด
เพื่อนำมาประกอบการตัดสินใจในการสั่งซื้อและบริหารจัดการปริมาณวัตถุดิบคงคลังให้เหมาะสม ทั้งนี้
ในสถานการณ์ที่ราคาเหล็กปกติบริษัทมีนโยบายสำรองสินค้าคงคลังประมาณ 45 วัน
จากทั้งสองนโยบายดังกล่าวทำให้การเปลี่ยนแปลงด้านราคาวัตถุดิบจะไม่ส่งผลกระทบต่อผลการดำเนินงานของบริษัทอย่างมีนัยสำคัญ

1.2 ความเสี่ยงจากการพึ่งพิงผู้ผลิตเหล็กแผ่นรีดร้อนชนิดม้วนรายใหญ่

ปัจจุบันผู้ผลิตเหล็กแผ่นรีดร้อนชนิดม้วนในประเทศมีเพียง 3 ราย
การที่มีผู้ผลิตเหล็กแผ่นรีดร้อนชนิดม้วนในประเทศเพียงสามราย
ทำให้บริษัทมีความเสี่ยงจากการขาดแคลนวัตถุดิบในกรณีที่ผู้ผลิตทั้งสามรายไม่สามารถจัดส่งวัตถุดิบให้กับบริษัทได้ตามกำหนดพร้อมกันทั้งสามรายและบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตสินค้าตามที่ได้รับคำสั่งซื้อสินค้าจากลูกค้า
อย่างไรก็ตาม
จากการที่บริษัทสั่งซื้อเหล็กแผ่นรีดร้อนจากผู้ผลิตทั้งสามกลุ่มเป็นเวลานานและไม่เคยมีการค้างชำระค่าสินค้า
ทำให้บริษัทมีความสัมพันธ์ที่ดีกับกลุ่มบริษัทผู้ผลิตเหล็กทั้งสามราย
ประกอบกับบริษัทมีการวางแผนการผลิต รวมทั้งแจ้งปริมาณการสั่งซื้อวัตถุดิบให้แก่ผู้ผลิตล่วงหน้า
และจากการดำเนินงานของบริษัทในอดีตถึงปัจจุบันบริษัทยังไม่เคยประสบปัญหาขาดแคลนวัตถุดิบ
นอกจากนี้หากเกิดภาวะดังกล่าวบริษัทยังสามารถนำเข้าเหล็กแผ่นรีดร้อนชนิดม้วนจากต่างประเทศได้
ซึ่งในอดีตบริษัทเคยสั่งซื้อเหล็กแผ่นรีดร้อนชนิดม้วนจากรัสเซีย อินเดีย และจีน ทั้งนี้
โดยปกติการสั่งซื้อเหล็กแผ่นรีดร้อนชนิดม้วนจากต่างประเทศจะใช้เวลาประมาณ 2-3 สัปดาห์
ซึ่งจะนานกว่าการสั่งซื้อจากในประเทศ

  1.3 ความเสี่ยงเกี่ยวกับความไม่แน่นอนของรายได้จากการจำหน่ายสินค้าชนิดใหม่

ปี 2549 บริษัทได้เริ่มจัดจำหน่ายเหล็กเส้นให้แก่ลูกค้าทั้งรายใหม่และรายเดิม
ซึ่งบริษัทมีรายได้จากการจำหน่ายเหล็กเส้นร้อยละ 14.53 และ ร้อยละ 21 ของรายได้รวมในปี
2549 และ ปี 2550
ทำให้บริษัทมีความเสี่ยงจากความไม่แน่นอนของรายได้จากการขายสินค้าชนิดใหม่ อย่างไรก็ตาม
เหล็กเส้นเป็นสินค้าที่ใช้กันอย่างแพร่หลาย ซึ่งจำหน่ายให้แก่ผู้ค้าส่งเหล็ก และผู้รับเหมาก่อสร้าง
ซึ่งบริษัทมีฐานลูกค้าดังกล่าวอยู่แล้ว
รวมทั้งบริษัทได้สอบถามความต้องการจากลูกค้าก่อนที่บริษัทจะเริ่มจัดจำหน่ายเหล็กเส้น นอกจากนี้
ที่ผ่านมาบริษัทมีรายได้จากการขายเหล็กเส้นเพิ่มขึ้นโดยตลอด
บริษัทจึงเพิ่มจำนวนพนักงานขายเหล็กเส้นเพื่อให้บริการลูกค้าได้อย่างทั่วถึง
ผู้บริหารจึงเชื่อมั่นว่าบริษัทจะมีรายได้จากการจำหน่ายเหล็กเส้นอย่างต่อเนื่องในอนาคต

  1.4 ความเสี่ยงเกี่ยวกับการเปลี่ยนแปลงกฎหมายด้านการแข่งขัน

1 ) การออกมาตรการคุ้มครองผู้ผลิตเหล็กแผ่นรีดร้อนชนิดม้วนและไม่เป็นม้วนของภาครัฐ

จากการทุ่มตลาดเหล็กในประเทศไทยในปี 2544-2545 ทำให้ราคาเหล็กในประเทศลดต่ำลงมาก
ส่งผลกระทบต่อผู้ผลิตเหล็กภายในประเทศ
และทำให้เกิดการแข่งขันด้านราคาของผู้ผลิตเหล็กแปรรูปสูงมาก
ทำให้ภาครัฐออกมาตรการคุ้มครองผู้ผลิตในประเทศโดยการประกาศเก็บอากรชั่วคราวเหล็กแผ่นรีดร้อนชนิดเป็นม้วนและไม่เป็นม้วน
จาก 14 ประเทศ ลงวันที่ 8 พฤศจิกายน 2545 โดยมาตรการต่างๆ
ที่ภาครัฐออกมาเพื่อคุ้มครองผู้ผลิตในประเทศมีอายุ 5 ปี โดยจะสิ้นสุดการคุ้มครองในปี 2551
อาจจะทำให้ราคาเหล็กมีความผันผวนจากการทุ่มตลาดของผู้ผลิตต่างประเทศได้อีก
ทำให้ความสามารถในการแข่งขันของบริษัทลดลง อย่างไรก็ตาม
หากมาตรการความคุ้มครองดังกล่าวหมดลง
หรือคณะกรรมการพิจารณาการทุมตลาดมีมติใหยกเลิกมาตรการทุ่มตลาดกับผู้ผลิตต่างประเทศรายใดเพิ่มเติม
บริษัทได้เตรียมความพร้อมโดยบริษัทสามารถสั่งซื้อเหล็กแผ่นรีดร้อนจากผู้ผลิตในต่างประเทศหากเหล็กแผ่นรีดร้อนชนิดม้วนในต่างประเทศมีราคาถูกกว่าเข้ามาใช้เป็นวัตถุดิบในการผลิต
รวมทั้งจำหน่ายให้แก่ลูกค้าได้

2 ) การเปิดเขตการค้าเสรี (Free Trade Area)

ปัจจุบันประเทศไทยได้เปิดเขตการค้าเสรีกับกลุ่มประเทศอาเซียน
และได้ทำข้อตกลงว่าด้วยการใช้มาตรการกำหนดอัตราอากรร่วมเพื่อการค้าเสรีอาเซียน
(Agreement on the Common Effective Preferential Tariff (CEPT) Scheme for
ASEAN Free Trade Area (AFTA)) ซึ่งเหล็กแผ่นรีดร้อน
และท่อเหล็กเป็นสินค้าที่อยู่รายการลดภาษีปกติ (Normal Track) คือ
ต้องลดอัตราภาษีศุลกากรของสินค้าดังกล่าวให้เหลือร้อยละ 0 ภายปี 2553
ทั้งนี้ในปัจจุบันอัตราภาษีศุลกากรที่ประเทศไทยเรียกเก็บกับประเทศในกลุ่มอาเซียนสำหรับแผ่นเหล็กรีดร้อน
คือ ร้อยละ 2-5 ซึ่งขึ้นกับประเภทและขนาด และสำหรับท่อเหล็ก คือ ร้อยละ 5
อีกทั้งความเป็นไปได้ที่ประเทศไทยอาจจะเปิดเขตการค้าเสรีกับประเทศอื่น
ทำให้ในอนาคตอาจมีเหล็กแผ่นรีดร้อน และท่อเหล็กนำเข้าราคาถูกลงในอนาคต
และทำให้มีคู่แข่งจากต่างประเทศมากขึ้น
อย่างไรก็ตามข้อจำกัดด้านระยะเวลาในการขนส่งและค่าขนส่งเหล็กแผ่นรีดร้อน
และท่อเหล็กนำเข้าจะเป็นข้อเสียเปรียบที่สำคัญของการนำเข้า
นอกจากนี้หากการนำเหล็กแผ่นรีดร้อน และท่อเหล็กจากต่างประเทศถูกกว่าการซื้อในประเทศ
บริษัทสามารถนำเข้าจากต่างประเทศได้

สรุปฐานะทางการเงินและผลการดำเนินงานของบริษัท

บริษัทมีรายได้จากการขายของบริษัทมีการเติบโตเพิ่มขึ้นจาก 4,297.26 ล้านบาทในปี 2549 เป็น
5,013.47 ล้านบาท ในปี 2550 และมีอัตรากำไรขั้นต้นร้อยละ 5.49 ในปี 2549
ลดลงเหลือร้อยละ 5.10 ในปี 2550 ทั้งนี้เนื่องจากภาวะอุตสาหกรรมเหล็กในปี2550
ราคาสินค้ามีการปรับตัวอย่างรวดเร็วและมีนัยต่อราคาต้นทุนของบริษัท

ปี 2550 บริษัทมีกำไรสุทธิเท่ากับ126.72 ล้านบาท
เป็นผลมาจากการที่บริษัทมุ่งเน้นการจำหน่ายสินค้าประเภทที่มีอัตรากำไรขั้นต้นสูงกว่าเพิ่มมากขึ้น

ณ.วันที่ 31 ธันวาคม 2550 บริษัทมีสินทรัพย์รวมเท่ากับ 1,488.65 ล้านบาท หนี้สินรวมเท่ากับ
633.71 ล้านบาท และส่วนของผู้ถือหุ้นเท่ากับ 854.94 ล้านบาท บริษัทมีทุนจดทะเบียน 400
ล้านบาทและมีทุนจดทะเบียนชำระแล้ว 400 ล้านบาท มูลค่าตราไว้หุ้นละ 1.00 บาท